**Informatīvais ziņojums** **"Par enerģētikas politikas administrēšanas funkcij****u nodošanu Būvniecības valsts kontroles birojam"**

Ar Ministru kabineta (turpmāk – MK) 2019.gada 16.jūlija sēdes protokollēmuma Nr.33 88.§ "Informatīvais ziņojums "Par elektroenerģijas obligātā iepirkuma komponentes problemātikas iespējamajiem risinājumiem un enerģētikas politikas īstenošanas funkcijām"" 2.punktu Ekonomikas ministrijai sadarbībā ar Finanšu ministriju tika uzdots izvērtēt attiecīgajā informatīvajā ziņojumā iekļauto risinājumu ietekmi uz 2020.gada un vidēja termiņa budžetu 2020.-2022.gadam un ekonomikas ministram iesniegt minēto izvērtējumu izskatīšanai MK.

Ņemot vērā MK sēdes protokollēmuma Nr.33 88.§ 2.punktu kopsakarībā ar MK sēdes protokollēmuma Nr.41 1.§ 24.punktu, kas iezīmē vidēja termiņa finansējumu vispārējo enerģētikas jautājumu risināšanai, ar šo informatīvo ziņojumu MK tiek aicināts atbalstīt finansējuma paredzēšanu, kas nepieciešams, lai Būvniecības valsts kontroles birojs (turpmāk – BVKB), sākot ar 2020.gadu, pilnvērtīgi varētu uzsākt enerģētikas politikas administrēšanas funkciju īstenošanu.

**I. Risinājuma nozīme tālākai enerģētikas politikas administrēšanai**

MK 2019.gada 16.jūlija sēdē izskatītajā informatīvajā ziņojumā "Par elektroenerģijas obligātā iepirkuma komponentes problemātikas iespējamajiem risinājumiem un enerģētikas politikas īstenošanas funkcijām" (turpmāk – 2019.gada 16.jūlija informatīvais ziņojums) tika aplūkoti vairāki iespējamie risinājumi attiecībā uz enerģētikas politikas administrēšanas funkcijas īstenošanu, tai skaitā:

* funkcijas veikšanas turpināšanu Ekonomikas ministrijā;
* funkcijas veikšanas noteikšanu BVKB;
* funkcijas veikšanas noteikšanu jaunā iestādē.

Ņemot vērā tādus pirmā risinājuma galvenos trūkumus, kas saistīti ar kapacitātes un finansējuma nepietiekamību enerģētikas politikas administrēšanai Ekonomikas ministrijas ietvaros, kā arī trešā risinājuma trūkumus, kas galvenokārt saistīti ar ievērojamām administratīvajām izmaksām salīdzinājumā ar pārējām opcijām, 2019.gada 16.jūlija informatīvajā ziņojumā par optimālāko tika atzīts risinājums nodot enerģētikas politikas administrēšanas funkciju BVKB.

Saskaņā ar MK 2019.gada 16.jūlija sēdes protokollēmuma Nr.33 88.§ 3.punktu Ekonomikas ministrijai cita starpā ir uzdots izstrādāt un ekonomikas ministram noteiktā kārtībā iesniegt izskatīšanai MK tiesību aktu projektus par grozījumiem normatīvajos aktos attiecībā uz enerģētikas politikas administrēšanas funkciju nodošanu BVKB.

Atbilstoši 2019.gada 16.jūlija informatīvajā ziņojumā atspoguļotajam enerģētikas politikas administrēšanā izdalāmi šādi virzieni:

1. Elektroenerģijas obligātā iepirkuma mehānisma uzraudzība un kontrole

Saskaņā ar 2019.gada 16.jūlija informatīvajā ziņojumā atspoguļoto šis virziens ietver elektroenerģijas obligātā iepirkuma mehānisma ietvaros valsts atbalstu saņemošo elektroenerģijas ražotāju uzraudzību un darbības nodrošināšanu atbilstoši spēkā esošajiem normatīvajiem aktiem, tai skaitā elektrostaciju ikgadējo gada pārskatu vērtēšanu par saražoto enerģiju un elektrostaciju kontroles pārbaužu nodrošināšanu uz vietas, kā arī nodokļu un nodevu parādu esamības pārbaudes u.tml.

Būtiski ņemt vērā, ka šīs funkcijas nodošana BVKB dos iespēju izpildīt 2019.gada 16.jūlija informatīvajā ziņojumā paredzēto pastiprināt elektrostaciju darbības uzraudzību, t.sk. veicot sistemātiskas pārbaudes klātienē, kas Ekonomikas ministrijas kapacitātes trūkuma dēļ ir viena no pamatproblēmām efektīva uzraudzības mehānisma nodrošināšanā. Tāpat elektroenerģijas ražotāju uzraudzības kapacitātes veidošana BVKB sekmēs to, ka elektrostaciju darbības nosacījumu pastiprināšana pēc 2019.-2020.gadā paredzēto grozījumu veikšanas normatīvajos aktos, t.sk. attiecībā uz elektrostacijas vienoto tehnoloģisko ciklu, lietderīgā siltuma izmantošanas prasību un kontroles pastiprināšanu, kā arī stingrāku sankciju noteikšanu par normatīvo aktu pārkāpumiem, būs praktiski īstenojama praksē.

Vēl viens veids kā BVKB nodrošinās valsts atbalsta samērīgumu elektrostacijām, ir saistīts ar elektrostaciju kopējo kapitālieguldījumu iekšējās peļņas normas (turpmāk – IRR) attiecināšanu uz visām elektrostacijām, kas elektroenerģijas obligātā iepirkuma mehānisma ietvaros saņem valsts atbalstu, un IRR pārrēķinu 2020.gadā pēc aprēķina (un tajā izmantoto līmeņatzīmju) pilnveidošanas un attiecīgo grozījumu veikšanas normatīvajos aktos.

Minētās darbības BVKB ietvaros sekmēs pārkāpumu novēršanu elektrostaciju darbā, kā arī valsts atbalsta izdevumu uzraudzību elektroenerģijas obligātā iepirkuma sistēmas ietvaros.

Būtiski ņemt vērā, ka sākot ar 2020.gadu elektrostaciju uzraudzība BVKB ietvaros tiks finansēta no enerģētikas nozares valsts atbalsta sistēmas darbības regulēšanas nodevas, kuras administrēšanu arī veiks BVKB. Priekšlikumi nodevas ieviešanai ar likumprojektu “Grozījumi Elektroenerģijas tirgus likumā” (Nr: 77/Lp13) 2.lasījumā tika apstiprināti Saeimā 2019.gada 8.jūlijā.

Ņemot vērā, ka valsts atbalsta sistēmas ietvaros izmaksātais atbalsts ir tieši proporcionāli atkarīgs no saražotās elektroenerģijas apjoma, kas ir atkarīgs no elektrostacijas uzstādītās elektriskās jaudas, kā arī, lai nodrošinātu vienkāršotu nodevas administrēšanas procesu, nodeva tiek piemērota par katru elektrostacijā uzstādīto jaudas vienību – kilovatu. Tā kā atsevišķām elektrostacijām tuvākajos gados tiesības uz valsts atbalsta saņemšanu beidzas, kā arī, pastiprinot elektrostaciju kontroli, pastāv iespēja, ka atsevišķas elektrostacijas zaudēs tiesības uz valsts atbalsta saņemšanu, nodevas likme ir aprēķināta ar rezervi, lai nosegtu attiecīgos izdevumus. Ņemot vērā minēto, paredzams, ka sākotnēji ieņemtais nodevas apjoms būs lielāks. Aprēķins nodevas ieņēmumiem ir sekojošos: 1 250 000 kW uzstādītās jaudas \* 0,40 *euro*/kW = 500 000 *euro*.

Līdztekus minētajam BVKB nodrošinās arī valsts atbalsta energoietilpīgiem apstrādes rūpniecības uzņēmumiem administrēšanu.

1. Aizsargātā lietotāja tirdzniecības pakalpojuma sniegšanas nodrošinājums

Saskaņā ar 2019.gada 16.jūlija informatīvajā ziņojumā atspoguļoto šis virziens ietver elektroenerģijas aizsargātā lietotāja tirdzniecības pakalpojuma nodrošināšanu tiem lietotājiem, kas ir trūcīgi vai maznodrošinātas ģimenes (personas), daudzbērnu ģimenes vai ģimenes (persona), kuras aprūpē ir bērns ar invaliditāti, vai persona ar I invaliditātes grupu, kura izlieto elektroenerģiju savā mājsaimniecībā pašas vajadzībām (galapatēriņam).

Funkcijas nodošana BVKB paredz aizsargātā lietotāja mehānisma efektivitātes uzlabošanu, lai tas kā sociāls instruments aptvertu pēc iespējas lielāku subjektu loku, veicinātu elektroenerģijas tirgus darbību un mazinātu administratīvo slogu sociāli mazāk aizsargātām iedzīvotāju grupām.

1. Energoefektivitātes jautājumu administrēšana

Saskaņā ar 2019.gada 16.jūlija informatīvajā ziņojumā atspoguļoto šis virziens ietver Energoefektivitātes pienākumu shēmas administrēšanu, kuras ietvaros enerģijas piegādātājiem (šobrīd elektroenerģijas mazumtirgotājiem) ir jānodrošina enerģijas gala patēriņa ietaupījumi pie saviem patērētājiem, lielo enerģijas patērētāju un lielo uzņēmumu energoefektivitātes pienākumu (šobrīd vairāk nekā 1200 uzņēmumos), t.sk. obligāto energoauditu un energopārvaldības pienākumu izpildes kontroli un ziņojumu par veiktajiem pasākumiem apkopošanu, energopārvaldības ieviešanas pienākumu izpildes uzraudzību valsts iestādēs un pašvaldībās, t.s. brīvprātīgo vienošanos par enerģijas ietaupījumiem galapatēriņā administrēšanu, energoefektivitātes nodevas administrēšanu, energoefektivitātes pakalpojumu sniedzēju reģistra uzturēšanu, energoauditoru iesniegto pārskatu administrēšanu, kā arī valsts energoefektivitātes mērķu sasniegšanas monitoringu u.tml.

Energoefektivitātes jautājumu administrēšana un pietiekamas kapacitātes nodrošināšana šīs funkcijas vajadzībām ir nozīmīga gan vispārējas energoefektivitātes sekmēšanai tautsaimniecībā un gūto enerģijas ietaupījumu korektai uzskaitei, gan Latvijas ilgtermiņa energoefektivitātes mērķu un saistību izpildes nodrošināšanai (t.sk. iespējamo Eiropas Savienības pārkāpumu procedūru novēršanai pret Latvijas valsti par energoefektivitātes mērķu neizpildēm u.tml.), tostarp nākotnē nepieciešamības gadījumā paredzot korekcijas politikas pasākumos u.tml.

1. Transporta enerģijas nosacījumu izpildes uzraudzība un kontrole

Saskaņā ar 2019.gada 16.jūlija informatīvajā ziņojumā atspoguļoto šis rīcības virziens ietver degvielas tirgus uzraudzības, degvielas kvalitātes monitoringa un ziņošanas funkcijas veikšanu, kas cita starpā ietver degvielas paraugu ievākšanu un testēšanu akreditētā laboratorijā (līdz 300 paraugiem gadā), degvielas kvalitātes ziņojumu sagatavošanu un iesniegšanu Eiropas Komisijā, kā arī t.s. vispārējās ziņošanas mehānisma administrēšanu, kura ietvaros BVKB būs jāizvērtē degvielas piegādātāju ziņojumi par patēriņam piegādātās transporta enerģijas apjomu, degvielas izcelsmi, biodegvielas apjomu un atbilstību ilgtspējas kritērijiem, galapatēriņam transportā nodotās atjaunojamo energoresursu apjomu, galapatēriņam transportā piegādātās transporta enerģijas aprites cikla siltumnīcefektu izraisošo gāzu (turpmāk – SEG) emisiju intensitātes apjomu. Administrējamo subjektu skaits šobrīd ir ap 120-150, aptverot visas degvielas uzpildes stacijas un naftas bāzes.

Jāatzīmē, ka šobrīd degvielas tirgus uzraudzību atbilstoši kompetencei g.k. nodokļu politikas īstenošanas vajadzībām veic Valsts ieņēmumu dienests, savukārt galapatēriņam transportā piegādātās transporta enerģijas aprites cikla SEG emisiju intensitāte tiek ziņota Valsts vides dienestam. Līdz ar to šobrīd transporta enerģijas nosacījumu izpildes uzraudzība un kontrole pēc būtības netiek efektīvi nodrošināta. Funkciju noteikšana BVKB paredz optimālu risinājumu attiecīgo jautājumu administrēšanas sakārtošanai, kas ir būtiski, ņemot vērā, ka minētie nosacījumi pamatā izriet no saistoša rakstura Eiropas Savienības tiesību kopuma.

1. Naftas produktu jautājumu administrēšana

Saskaņā ar 2019.gada 16.jūlija informatīvajā ziņojumā atspoguļoto šis rīcības virziens ietver naftas produktu centrālās krājumu uzturēšanas struktūras nodrošināšanu, valsts naftas produktu drošības rezervju nodevas administrēšanu, ogļūdeņražu meklēšanas, ogļūdeņražu izpētes un ieguves licenču administrēšanu un licences laukumu noteikšanu.

Funkcijas noteikšana BVKB ietvaros nepieciešama, lai nodrošinātu gan naftas rezervju pieejamību valstī, gan izpildītu Eiropas Savienības prasības šajā jomā kopumā, t.sk. attiecībā uz ogļūdeņražu meklēšanas, izpētes un ieguves jautājumiem.

Ņemot vērā augstāk minētos apsvērumus, kas ir saistīti ar nepieciešamību stiprināt enerģētikas politikas administrēšanas funkciju īstenošanu, to nodošana BVKB ietvaros ar 2020.gadu ir uzskatāma par optimāli īstenojamu risinājumu, kura īstenošanai svarīgi paredzēt pietiekamus valsts budžeta līdzekļus.

**II. Risinājuma ietekme uz valsts budžetu**

Saskaņā ar šā informatīvā ziņojuma pielikumā pievienoto indikatīvo resursu aprēķinu BVKB nododamo enerģētikas politikas administrēšanas funkciju veikšanai 2020.gadā nepieciešami 1 271 000 *euro*, bet sākot ar 2021.gadu – 1 131 000 *euro* ik gadu. Minēto funkciju veikšanai nepieciešamās 30 amata vietas tiks nodrošinātas Ekonomikas ministrijas resora ietvaros.

Ievērojot to, piedāvātais un ar Finanšu ministriju saskaņotais risinājums paredz noteikt budžeta dotāciju no vispārējiem ieņēmumiem jaunā Ekonomikas ministrijas budžeta apakšprogrammā 29.06.00 "Enerģētikas jautājumu administrēšana" un atbilstošus izdevumus 2020.gadam 1 271 000 *euro* apmērā, kā arī 2021.gadam un turpmākajiem gadiem – 931 000 *euro* apmērā ik gadu.

2020.gadam paredzēts finansējumu 1 271 000 *euro* apmērā pārdalīt no Ekonomikas ministrijas budžeta apakšprogrammas 29.02.00 "Elektroenerģijas lietotāju atbalsts.

Vienlaikus risinājuma ietvaros paredzēts palielināt valsts pamatbudžeta prognozējamos ieņēmumus no valsts nodevas par enerģētikas nozares valsts atbalsta sistēmas darbības regulēšanu 2020.gadā un turpmāk ik gadu 500 000 *euro* apmērā, kā arī plānots Ekonomikas ministrijas budžeta apakšprogrammā 29.01.00 "Naftas produktu rezervju uzturēšana" 2021. un 2022. gadam plānotā finansējuma ietvaros nodrošināt finansējumu degvielas tirgus uzraudzībai 200 000 *euro* apmērā ik gadu, tādējādi ļaujot nofinansēt enerģētikas politikas administrēšanas funkciju īstenošanu BVKB 2021.gadā un turpmākajos gados kopumā 1 131 000 *euro* apmērā.

Ekonomikas ministrs R.Nemiro

Vīza: valsts sekretārs Ē.Eglītis